Papersnake/gushiwen huggingface dataset:
浦城劝粜
真德秀（宋代）

阳和二月春，草木皆生意。那知田野间，斯人极憔悴。

殷勤问由来，父老各长喟。富室不怜贫，千仓尽封闭。

只图价日高，弗念民已弊。去年值饥荒，自分无噍类。

幸哉活至今，且复遇丰岁。庶几一饷乐，养育谢天地。

岂期新春来，米谷更翔贵。况又绝市无，纵有湿且碎。

何由充饥肠，何由饱孥累。恨不死荒年，免复见忧畏。

我闻父老言，痛切贯心肺。行行至平洲，景象顿殊异。

白粲玉不如，一升才十四。问谁长者家，作此利益事。

父老合掌言，子文姓陈氏。起家本儒生，畴昔乐赈施。

忆昨艰食时，巨室争谋利。米斗三百馀，独收七十二。

三都数千口，受彼更生惠。开库质敝衣，假此赒贫匮。

取本不取息，所活岂胜计。我曹非此翁，久作沟中胔。

吁嗟薄俗中，乃有此高义。吾邦贤使君，爱民均幼稚。

一闻平粜家，褒赏无不至。或与旌门闾，或与锡金币。

独有颍川翁，宠光未之被。故作行路谣，庶彻铃斋邃。

且俾殖利徒，闻风默知愧。并生穹壤间，与我皆同气。

富者盍怜贫，有如兄恤弟。恻隐仁之端，人人均有是。

顽然铁石心，何异患风痹。不仁而多财，聚易散亦易。

惟有种德家，福禄可长世。不闻眉山苏，盛美光传记。

卖田救年荒，生子为国器。不见南浦毛，一惟利是嗜。

积谷幸年荒，生子遭黥隶。天道极昭明，勿作幽远视。

谁欤为斯谣，西山真隐吏。
一剪梅 拈题得壁苔，用清真体
杨玉衔（清代）

削立危崖似怯寒。文绣层层，包裹婵娟。洞天开处舞飞鸾。

横掠裹屏，韡印弓蛮。

愁锁春宫十二阑。别矣王孙，黯色年年。题情欲倚惜葱芊。

呵问天心，绿晕成圆。
晚过水北
欧阳修（宋代）

寒川消积雪，冻浦渐通流。
日暮人归尽，沙禽上钓舟。
醉蓬莱·记蟾宫桂子
程珌（宋代）

记蟾宫桂子，撒向人间，如今时候。□□□□，□□□□□。白下长干，乱滩横笛，想昔游依旧。大海一沤，千年一息，谁称彭寿。开遍门前丹蕊，渐西风入东篱，酿成仙酒。□□□□，□□□□□。卓笔鸡笼，悬天宝盖，占断宣徽秀。来岁清苕，公家事了，斑衣蓝绶。
踏莎行（夜凉）
赵长卿（宋代）

树影将圆，林梢不动。汗珠挹透纱衣重。荷风忽送雨飞来，晚凉习习生幽梦。

珠箔高钩，瑶琴闲弄。移樽邀取婵娟共。今宵拚著醉眠呵，夜香闻早添金凤。
太上閤端午帖子 其一
许及之（宋代）

久瞻黄屋见尧心，尽把薰风入舜琴。至乐殿中香一炷，静看周易对槐阴。
奉同都运直阁张丈哭敬夫张兄张丈有诗敢次元韵悲悼之极情见乎词伏幸采览二首 其二
朱熹（宋代）

不应世道即漂沦，何事今年失此人。礼乐端能怀益友，琴笙忍遽乐嘉宾。

亦知游好曾通谱，却记登临唤卜邻。两首悲诗数行泪，感伤那复斗清新。
晤丹徒谈玉笙明经
张廷寿（清代）

天涯等是下场人，已分荒寒寄此身。君病疏狂我疏懒，一般沦落在风尘。
次韵子似梅花 其四
韩淲（宋代）

时时觅句与香逢，看见春风上玉容。兴熟归来眠纸帐，梦魂何处有诗穷。
阌乡寓居十首。闻提壶鸟
吴融（唐代）

早于批鵊巧于莺，故国春林足此声。

今在天涯别馆里，为君沽酒复何情。
高邮怀秦少游
黄立世（清代）

不见秦淮海，扁舟此日留。地当名士后，水竹亦风流。

沙鸟间相语，江花迥自愁。幽怀何处写，玉笛起高楼。
雨中集清凉寺送梅子马赴楚曹能始还闽
柳应芳（明代）

客路东西莫厌长，七闽原自隔三湘。
离人不道俱千里，一夜相思梦两乡。
送仲晦国录赴康州二首
刘克庄（宋代）

帝重南邦妙选抡，徐卿又驾两朱轮。
龙潜不付茧丝手，蜑俗争看玉雪人。
五瘴下车如痛痒，二麾负郭尚清贫。
吾评此去今萧汲，惜不居中牧远民。
疏山道中
曾季貍（宋代）

村深谷鸟近人鸣，暮霭收时雨又晴。
极目春山随处好，笋舆穿尽绿阴行。
来云僧舍
周权（元代）

联云开佛屋，接竹引岩泉。路滑迷霜叶，钟寒湿曙烟。

有为皆是幻，无想总成禅。梦觉僧檐雨，重来又十年。
偈颂二十二首
释道生（宋代）

阿刺刺，快雨快晴天渐热，
看取而今甚时节。了即万法本来空，
未了吾今为君决。
拟寒山自述 其七
释咸静（宋代）

五更一盂粥，辰时一顿饭。昼夜两觉眠，一日事俱辨。

毁我还自毁，赞我还自赞。是非与荣辱，红炉赤金弹。
谢公定以所藏文与可诗示其孙骥有诗次韵
苏过（宋代）

骨冷能诗庾开府，妙句天成醉翁许。醉翁已作神清游，伯牙绝弦空千古。

谢翁家无甔石储，独富牙签收茧楮。诗豪遗墨宛在世，不与□□俱化土。

后生无复见老师，句法凛然犹可度。幼孙风流自一种，疑是江东王谢伍。

君不见西京柱下太史公，留滞周南叹无补。传家有子能续业，执手潸然只虚语。

子孙他日继文翁，太史家风尔乎取。
浣溪沙（霜菊黄）
韩淲（宋代）

霜后黄花尚自开。老年情绪为何哉。株株浑是手亲栽。

秋际有言挥玉尘，冬来无梦绕金钗。相思一夜发窗梅。
夜泊淮阴
项斯（唐代）

夜入楚家烟，烟中人未眠。望来淮岸尽，坐到酒楼前。

灯影半临水，筝声多在船。乘流向东去，别此易经年。
孟子·孟子去齐
陈普（宋代）

女乐之行恨未忘，时人又为去齐伤。
圣贤出处常如此，道运终天孰主张。
塞上寄内
崔融（唐代）

旅魂惊塞北，归望断河西。春风若可寄，暂为绕兰闺。
第六十九卷
长沙道中
林大辂（明代）

红紫山中野草花，三湘愁鬓倍年华。
放臣消息春来好，月白千峰梦到家。
忆秦娥
李处全（宋代）

莺花寂。为渠游冶长安陌。长安陌。今朝风景，酒肠宽窄。

锦茵闲把薰笼幂。嫩红倚绿娇如滴。娇如滴。古今高咏，老泉仙伯。
赠屋西小陈秀才
戴表元（宋代）

毛锥自是今无用，铁砚还知古可穿。
不惜日抄三万字，胜储百亩剡中田。
重有感用叔测韵
王彦泓（明代）

仅喜他人不我先，此诗才读便愀然。素娥计险思奔月，紫玉愁深恐化烟。

残夜枕函香泽满，隔年衣袖唾花溅。一生长羡金泥蝶，颤向钗边与镜边。
寻严丹丘东潭居二首 其二
上官良史（宋代）

山斋棂牖疏，水月连春雾。今夕定何夕，清心欣所遇。

如从天姥游，似得招提趣。幽梦出云时，匆匆山鸟曙。
野饮
陆游（宋代）

农事未兴思一笑，春荠可采鱼可钓。
霏霏小雨忽已晴，堤上相携踏残照。
村场酒薄亦有力，把醆相娱不辞釂。
眼花耳热言语多，霍然已醒如过烧。
人生百年会有尽，世事万变谁能料？酒空人散寂无声，为君试作苏门啸。
景泰僧归
郑懋纬（明代）

山寺净松筠，藤萝蔓径路。云深僧始归，长啸空林暮。
赠地理钱季实
何梦桂（宋代）

神仙地理无多诀，未用寻龙先看峡。
次看峡内有明堂，外峡内堂垣气结。
交结深时垣气牢，交结浅时垣气洩。
回看远障起星峰，认得星峰是祖宗。
祖宗派下分嫡庶，庶是旁枝嫡正龙。
足趾未曾登绝顶，如何辨认嫡庶踪。
庶是旁枝为外从，嫡子必居堂奥中。
此是大法论嫡庶，未是穷源寻极致。
眼前大法既能明，更看嫡枝辨臧否。
譬如人家有嫡儿，或贤或否不易知。
贤者起家不肖败，嫡枝还更有妍媸。
到此须是牢著眼，切莫泥取嫡谓奇。
龙到成形方结穴，若不成形总虚设。
倾欹破碎缩腫粗，杂乱摆竄瘦死绝。
凡属此类不劳看，认得正龙成愧拙。
认形既真穴亦真，真形真穴自天成。
左右必有真缠护，真案真朝无异情。
地真气象自然别，山必绸缪水回折。
葱葱郁郁日回环，入眼精神俱焕发。
设从流派问源头，定是祖宗真骨血。
虽然龙真穴自真，或隐或显多误人。
正结人人能识得，不识偏颇闪侧情。
地有怪穴无怪局，认局方知穴法精。
毫釐之缪隔千里，万水千山差一指。
横斜直曲跬步间，撼动山川泣神鬼。
一山入脉百山随，尺寸高低认玄秘。
穴真节节自相符，若不相符穴是虚。
龙真穴假祸福异，误杀世人徒信书。
眼力不在书纸上，泥书空画葫芦样。
扫除万卷总虚谈，收入灵犀一点间。
州宅十二咏 百花楼
王十朋（宋代）

昔日风流守，公馀种百花。春风不检点，红紫落谁家。
夜雨
晁说之（宋代）

夜雨听沉寂，颇似嵩少时。但怪越江上，非此严冬宜。

重冈迷积霰，故山今付谁。潮头斯更健，鱼尾适自嬉。

独如客子何，耿耿问心期。
黄檗寺
李谕（宋代）

但觉壶中长日月，焉知世上有风波。龙收雨雹归岩穴，僧伴烟霞宿鸟窠。
乐府三首 其二 艳歌篇十八韵
萧纲（南北朝）

凌晨光景丽，倡女凤楼中。前瞻削成小，傍望卷旌空。

分妆间浅靥，绕脸傅斜红。张琴未调轸，饮吹不至终。

自知心所爱，出入仕秦宫。谁言连尹屈，更是莫敖通。

轻轺缀皂盖，飞辔轹云骢。金鞍随系尾，衔璅映缠鬃。

戈镂荆山玉，剑饰丹阳铜。左把苏合弹，旁持大屈弓。

控弦因鹊血，挽强用牛螉。弋猎多登陇，酣歌每入丰。

晖晖隐落日，冉冉还房栊。灯生阳燧火，尘散鲤鱼风。

流苏时下帐，象簟复韬筒。雾暗窗前柳，寒疏井上桐。

女萝托松际，甘瓜蔓井东。拳拳恃君爱，岁暮望无穷。
送徐玑赴永州掾
赵师秀（宋代）

二水鸿飞外，君今问去程。
家贫难择宦，身远易成名。
入署梅花落，过汀蕙草生。
莫因饶楚思，词体失和平。
和共父游青羊宫二首
孙应时（宋代）

访古未云已，会心良独多。
犹应趁风月，从此偏岷峨。
万里澹秋色，一江明暮波。
他年问鱼鸟，能复记相过。
落花八首 其一
申时行（明代）

铜台金谷总堪伤，昔日繁华已就荒。香入燕泥添旧垒，影归鸾就作残妆。

帘栊飞絮随春老，庭院游丝共日长。闻说仙葩能不谢，谁从海外觅奇方。
和陶饮酒二十首
苏轼（宋代）

顷者大雪年，海派翻玉英。
有士常痛饮，饥寒见真情。
床头有败常，孤坐时一倾。
未能平体粟，且复浇肠鸣。
脱衣裹冻酒，每醉念此生。
岁晚杂题四首 其一
周紫芝（宋代）

安稳三冬计，栖迟一舍宽。卷帘唯水近，倚杖得山看。

老罢人谁数，天寒岁又阑。自无稽古力，未可怨儒冠。
寄岑迪
林逋（宋代）

久辜才术向吾朝，公罪应该洗雪条。
佐邑旧曾居府寺，转官新合入京僚。
门庭冷落闲中住，僮仆生疏贱价招。
别后交游定相忆，酒灯棋雨几清宵。
尘埃
吕南公（宋代）

尘埃倚风日，放荡乘空飞。既眯驰者目，亦缁游子衣。

雨汁忽散漫，低徊化污泥。憧憧要歧路，致困在轮蹄。

六合局万有，成存各从宜。升沉俱害物，咄此其天姿。
喜雨
陆游（宋代）

势掠郊原飞急雪，声摇窗户过奔雷。
坐知多稼连云熟，不独新凉傍枕来。
山居寄同志
杜荀鹤（唐代）

茅斋深僻绝轮蹄，门径缘莎细接溪。垂钓石台依竹垒，

待宾茶灶就岩泥。风生谷口猿相叫，月照松头鹤并栖。

不是无端过时日，拟从窗下蹑云梯。
次韵德裕
周孚（宋代）

此郎笔力如江汉，收卷波澜作此嬉。三叹方惊永嘉末，两章还此建安时。

祗知妙语能祛疟，可悟虚名不疗饥。同病同忧有如此，向来吾亦蠹鱼痴。
赠阴阳家童国用
曾丰（宋代）

生于参政侍郎村，它尚诗书况近孙。
铁砚无功招白眼，金函有诀动朱门。
天开西北众星聚，地辟东南元气温。
要就其间卜佳处，胸中须自有乾坤。
二月二十八日祷雨龙湫
毛滂（宋代）

折腰五斗自难堪，每为斯人食不甘。
赤地黄埃迷泽国，老龙饮血亦分甘。
读何易于传
谢薖（宋代）

吏皆愁死自焚诏，农正勤耕身挽船。墨绶纷纷满天下，不知谁拍此渠肩。
过旧宫诗
宇文毓（南北朝）

玉烛调秋气，金舆历旧宫。
还如过白水，更似入新丰。
秋潭渍晚菊，寒井落疏桐。
举杯延故老，今闻歌大风。
八声甘州
陈曾寿（清代）

镇残山风雨耐千年，何心倦津梁。早霸图衰歇，龙沉凤杳，如此梁唐。

一尔大千震动，弹指失金装。何限恒沙数，难抵悲凉。

慰我湖居望眼，尽朝朝暮暮，咫尺神光。忍残年心事，寂寞礼空王。

漫等閒、擎天梦了，任长空、鸦阵占茫茫。从今后、凭谁管领，万古斜阳。
三华吴宜甫桃溪十咏 其七 钓鱼矶
黄镇成（元代）

溪上收残雨，沙边水落新。扫苔留坐石，投饵得游鳞。

客至初篘酒，僮归旋析薪。住山元不恶，物色莫相亲。
读东坡谪居三适辄次其韵 午窗坐睡
张九成（宋代）

年老目飞花，心化柳生肘。万事元一梦，古今复何有。

六月苦夜短，午昼何其久。颓然北窗下，竹几休两手。

昏昏不复知，酣适如中酒。睡乡日月长，椿灵未为寿。

形存若蝉蜕，质槁如木朽。荣辱漫纷纷，正梦那复受。

有梦尚有思，无梦真无垢。欲呼李太白，醉眠成二叟。
赏海棠三绝
范成大（宋代）

忆向宣华夜倚阑，花光妍暖月光寒。
如今蹋飒嫌风露，且只铜瓶满插看。
送右司薛员外赴处州
姚合（唐代）

怀中天子书，腰下使君鱼。瀑布和云落，仙都与世疏。

远程兼水陆，半岁在舟车。相送难相别，南风入夏初。
探春令（元夕）
赵长卿（宋代）

去年元夜，正钱塘，看天街灯烛。闹蛾儿转处，熙熙语笑，百万红闹女。

今年肯把轻辜负。列荧煌千炬。趁闲身未老，良辰美景，款醉新歌舞。
偈颂一百零二首 其三十四
释绍昙（宋代）

八月初，何处热。出门荒草离披，四壁寒蛩凄切。衲僧家眼里著得须弥山，耳里著得四大海。

声色纯真，只得一橛。
武山十四境 其十一 南岩石
刘崧（元代）

濩落欹空旧，嵌岩掩半匏。不愁山雨湿，自有白云交。
送從吉禅者
释重顯（宋代）

君不见行路难，亦容易，
握草为金不为贵。难曾平地涌波澜，
易复到处列祥瑞。堪笑堪悲能几几，
天上人间立高轨。兄弟十字越参星，
一义同心淡秋水。因忆韶阳古风骨，
石火雷光迟出没。隔身之句是程途，
扣门之问非窠窟。殷勤报君记取，
方外周游看爪距。虎狼丛不遇知音，
剔起眉毛便归去。
题断堤寺 其一
张孝祥（宋代）

柔桑细麦绿油油，云水烘春烂不收。马上困来寻歇处，断堤寺里半时留。
梦蓬莱四真人作诗四首 其二 张诱世作
佚名（魏晋）

北游太漠外，来登蓬莱阙。紫云构灵宫，香烟何郁郁。

美哉洛广休，久在论道位。罗并真人坐，齐观白龙迈。

离世四人用，何时共解带。有怀披襟友，欣欣高晨会。
拟古 其三
赵处澹（宋代）

涉江采芙蓉，皎皎外名利。采之遗所思，共此无尘意。

所思在芝田，道远莫之致。悠然对芳草，绿满江南地。
采菊
黄庭坚（宋代）

一章
南山有菊，于采其英。
谁从汝往，视我惸惸。
伊时之人，谁适有比。
不与我谋，不知其已。
二章
薄言采之，遵彼山曲。
汝来迟迟，去我何速。
伊时之人，谁适与同。
不与我好，殆其觏凶。
三章
江汉滔滔，有楫有杭。
谁以济此，中流且风。
嗟尔君子，时处时默。
微云反覆，无伤尔足。
次范光伯泛江韵
裘万顷（宋代）

夫君陶阮徒，俗子所不快。
屹然颓其中，特立盖甚介。
平生江湖乐，欲去不得迈。
何当从君游，渔钓寄吾解。
梅花喜神谱·欲谢一十六枝
宋伯仁（宋代）

烂醉是生涯，折腰良可唧。
欲酒对黄华，乌纱奚足爱。
闽中别所知
杜荀鹤（唐代）

触目生归思，那堪路七千。腊中离此地，马上见明年。

郡邑溪山巧，寒暄日月偏。自疑双鬓雪，不似到南天。
阮郎归（送别有感，因咏莺作）
赵长卿（宋代）

东城沙软马蹄轻。清和雨乍晴。柳阴曲径泣流莺。凄凉不忍听。

休苦怨，莫悲鸣。何须雨泪倾。但将巧语写心诚。东君肯薄情。
阻雪 其三
方岳（宋代）

犹及乾淳旧，庐山一老儒。典坟行楚蜀，科目不皋夔。

秋迥人何在，江空树欲无。重阳风雨近，谁与束生刍。
竹枝歌十首
汪元量（宋代）

贾谊祠前酹酒尊，汨罗江上吊骚魂。
耒阳更有一抔土，行路人传是假坟。
偈
李弥逊（宋代）

漫说从来牧护，今日分明呈露。虚空拶倒须弥，说甚向上一路。
新买得画舫将以为庵因作舟居诗 其五
袁宏道（明代）

峰峦曲折水湾环，时与游僧作往还。暂为书碑来禹庙，才因买橘上包山。

心关网密聊成叹，梦被云牵偶不闲。慎勿誇张竿水过，惹他桑孔算鱼蛮。
临江仙 故人自三韩回，作此寄之
蔡松年（宋代）

梦里秋江当眼碧，绿业摘破睛澜。捣香鲈蟹劝加飧。木奴空妩媚，未许斗甘酸。闻道鸡林珍贡至，侯门玉指金盘。六年冰雪眼常寒。酒樽风味在，借我醉时看。
宿长山寺二首 其二
刘弇（宋代）

客心秋萤点，更觉永夜孤。庞眉彼上人，主礼良渠渠。

揖我顾我笑，坐我庭之隅。饮我叶家白，恍与颢气俱。

玉露下金井，缺月低云衢。扰扰百年身，终惭窘囚拘。

黎明掉尘鞅，毕景真良图。
偶作
刘攽（宋代）

时命有通塞，百龄皆谓然。流行自非我，底滞亦在天。

人知信百龄，阴定不可迁。苟云有所系，朝旦犹亿年。

天地无穷期，百龄未为绵。朝旦不可期，人事皆具前。

所以贤达人，放心无所县。万涂以一究，会理宁复偏。

六月淮水深，南风阻归船。客行厌滞淫，亲朋限长川。

至言莫与闻，达理谁为诠。无以谢羁愁，聊作言命篇。
胡烈臣卧云庵
王庭圭（宋代）

小庵深隐红尘外，云在茅檐四角边。月落乌啼天欲晓，惊回何处梦游仙。
次韵元发弟秋日德余庵书事二首
王之道（宋代）

十载江湖叹断蓬，梦魂时到帝王宫。
珠帘高捲虾须日，宝扇斜开雉尾宫。
勿诮赵尧刀笔吏，须怜窦巩嗫嚅翁。
儿童来告黄花熟，可喜樽中酒不空。
满江红 其四 黄堂席上答太守
洪适（宋代）

燕寝香凝，官事了、诗情充溢。归后院、花容争媚，柳眉添碧。

老子胡床常自叹，轻裾长袖从何觅。探城楼、此际夜如何，更筹一。

人已老，春将毕。临曲水，才旬日。快朝来雨过，鱼儿争出。

淡酒一杯空酩酊，黄堂千骑真安逸。问朱轓、何日到丘园，联綦迹。
华阳作贻祖三咏
储光羲（唐代）

朝行敷水上，暮出华山东。高馆宿初静，长亭秋转空。

日余久沦宿，重此闻霜风。淅沥入溪树，飕飗惊夕鸿。

凄然望伊洛，如见息阳宫。旧识无高位，新知尽固穷。

夫君独轻举，远近善文雄。岂念千里驾，崎岖秦塞中。
怀季智伯以洪龟父赠智伯诗气盖关中季子心为韵探得盖字
谢逸（宋代）

初闻季子贤，词源涨万派。未倒蔡邕屣，先倾程本盖。

自从得斯蔡，议论颇宏大。迩来卧苫块，病骨剧疲瘵。

兹游独不预，颇觉气宇隘。平生憎俗物，每见意即败。

后会君强起，免食三年艾。
大漠行
胡皓（唐代）

单于犯蓟壖，虏骑略萧边。南山木叶飞下地，

北海蓬根乱上天。科斗连营太原道，鱼丽合阵武威川。

三军遥倚伏，万里相驰逐。旌旆悠悠静潮源，

鼙鼓喧喧动卢谷。穷徼出幽陵，吁嗟倦寝兴。

马蹄冻溜石，胡毳暖生冰。云沙泱漭天光闭，

河塞阴沉海色凝。崆峒北国谁能托，萧索边心常不乐。

近见行人畏白龙，遥闻公主愁黄鹤。阳春半，岐路间；

瑶台苑，玉门关。百花芳树红将歇，二月兰皋绿未还。

阵云不散鱼龙水，雨雪犹飞鸿鹄山。山嶂绵连那可极，

路远辛勤梦颜色。北堂萱草不寄来，东园桃李长相忆。

汉将纷纭攻战盈，胡寇萧条幽朔清。韩昌拜节偏知送，

郑吉驱旌坐见迎。火绝烟沉左西极，谷静山空右北平。

但得将军能百胜，不须天子筑长城。
雪中有怀旧游次友人韵
葛胜仲（宋代）

昔泛秦淮一舸飞，角声吹动塞云悲。如今独听寒窗雪，忆杀梅花旧日诗。
次韵崔郎中游西湖
俞德邻（宋代）

万顷湖光一苇杭，画桥横接旧堤长。松环九里烟云湿，梅压孤山水月香。

梵宇琳宫增突兀，铜驼金谷自凄凉。悲吟一夜头添雪，惭愧崔鸿在洛阳。
西江月·莫问丹砂铅鼎
姬翼（元代）

莫问丹砂铅鼎，休披虎绕龙蟠。中间妙处自相谩。业识忙忙不算。六欲七情灰灭，五行四象云攒。放行收聚一团栾。赤水神珠炳焕。
偶书小诗寄永叔内翰
梅挚（宋代）

酒户棋兵孰与侪，月宵曾遇六天街。
南燕到后怀君远，时入楼东画舫斋。
浣溪沙（政和癸巳仪真东园作）
向子諲（宋代）

花样风流柳样娇。雪中微步过溪桥。心期春色到梅梢。

折得一枝归绿鬓，冰容玉艳不相饶。索人同去醉金蕉。
庆长叔招饮一桮，未釂，雪声璀然。即席走笔
杨万里（宋代）

老子那知鬓脚凋，忍寒拚命看珠跳。
却嫌地暖无冰冻，恰则飞来恰则销。
送嵩律师头陀寺
戴叔伦（唐代）

相传五部学，更有一人成。此日灵山去，何方半座迎。

麻衣逢雪暖，草履蹑云轻。若见中林石，应知第四生。
得柳汀答诗，知方卧病，次前韵三首 其一
丘逢甲（清代）

海天漠漠云不行，淫霖十日难为情。何堪风雨怀人夕，更听猿啼三峡声。
戏题王宰画山水图歌
杜甫（唐代）

十日画一水，五日画一石。
能事不受相促迫，王宰始肯留真迹。
不哉昆仑方壶图，挂君高堂之素壁。
巴陵洞庭日本东，赤岸水与银河通，中有云气随飞龙。
舟人渔子入浦溆，山木尽亚洪涛风。
尤工远势古莫比，咫尺应须论万里。
焉得并州快剪刀，剪取吴淞半江水。
陪王郎中寻孔征君
韦应物（唐代）

俗吏闲居少，同人会面难。偶随香署客，来访竹林欢。

暮馆花微落，春城雨暂寒。瓮间聊共酌，莫使宦情阑。
秦楼月 已丑岁春分前一日，栽培众卉罢，晚
王恽（元代）

药词秦楼月一阕，因放声自歌，浮大白者数行，实至元二十六年三月二十日也。时夜漏交二鼓灯下书，秋涧老人题花时乐。＊尊记醉平津阁。平津阁。一声金缕，满＊红叶。小阑此日情萧索。土膏一寸春如削。春如削。几时盼到，绛灯红烁。
纺织
萧雄（清代）

木棉花下女郎多，摘得新花细马驮。手转轴轳丝乙乙，不将粗布换轻罗。
登越王台
吕定（宋代）

海上荒台草树平，登临不尽古人情。
白云万里怀亲舍，红日中天望帝京。
百粤山咱秋历落，山城楼阁晚峥嵘。
醉来徙倚栏干曲。听彻西风画角声。
贤者之孝二百四十首·子贡
林同（宋代）

未须论大块，以死息乎人。
所愿学赐也，姑惟息事亲。
和虞永康梅花十绝句
魏了翁（宋代）

树花禽语恰逢时，真意相关两绝奇。
独坐黄昏先得月，呼僮点笔和梅诗。
菩萨蛮
翁元龙（宋代）

玉纤间捻花间集。赤阑干对芭蕉立。薤叶晚生凉。竹阻移小床。

蕉莲牵藕线。藕断丝难断。弹水没鸳鸯。教寻波底香。
阜陵复土诣重华奉慰遇雪不胜哀怆
项安世（宋代）

龙胡九锸闭玄扉，虎落千年护翠微。
永阜凄凉成永夜，重华萧翠见重闱。
云迷八表俱愁思，雪满千山尽素衣。
更踏深泥南内去，紫宸殿下进名归。
送梵才大师归天台
章岷（宋代）

故山萝蔓锁云扉，几夕扁舟已梦归。
莲社招贤移岁月，芝岩编句满珠玑。
金刀拥雪新彫鬓，香祴欺兰旧赐衣。
后夜吴门对霜月，怀师馀意在琴徽。
题图南像
王时叙（宋代）

西华山中爱睡臣，何曾睡过百年春。
争如警枕惺惺者，终作乾坤不朽人。
南流夜郎寄内
李白（唐代）

夜郎天外怨离居，明月楼中音信疏。
北雁春归看欲尽，南来不得豫章书。
申太史招饮邸第席上漫呈
张元凯（明代）

八月凉秋动城阙，朔方候雁催群发。防秋羽骑夜授衣，破贼将军朝秉钺。

无能辇下请长缨，投笔书生志未成。黑貂久作长安客，青苑谁深故苑情。

玉堂学士伊周侣，退朝为我设鸡黍。相对惟多桑梓言，不作金华殿中语。

幸睹熙朝日月新，欣逢河岳又生申。扫门岂是通私谒，推毂偏能问故人。

惭余射不能穿札，束发空教慕奇节。归卧南山一十春，马无羁勒车无辖。

我辈何须尺寸功，但令公等致时雍。愿言王者称无外，肃慎呼韩作附庸。
题城南书院三十四咏 其二十
张栻（宋代）

野艇新成寻丈许，柳堤橘浦足周旋。添蓬不但为遮日，准拟乘凉听雨眠。
以李约交游晚岁重为韵作五绝句别韩二十七 其五
晁说之（宋代）

少贵别离轻，老贱别离重。后日君亦老，我发亦种种。
和董伯玉不向东山久韵
吴芾（宋代）

野外少过从，出门欲何向。
所幸得夫君，相与乐闲旷。
年来既倦游，老去那病忘。
且复对酒樽，尚须时一访。
绍兴以后祀五方帝六十首 赤帝酌献用《祐安》。
郊庙朝会歌辞（宋代）

四月维夏，兆于重离。帝执其衡，物无疠疵。于皇帝功，思乐旨酒。

奠爵既成，垂福则有。
风水洞
范仲淹（宋代）

神仙一去几千年，自遣秦人不得还。
春尽桃花无处觅，空馀流水到人间。
春草轩长律用黄仲埙先生韵
郑真（明代）

芸屋题春笔似椽，翠茵蔼蔼欲霏烟。悬知生物从元化，共说芳心祇旧年。

香吐杂花成百和，阴擎低柳候三眠。身前正儗春晖报，梦后多应晚兴绵。

上国濠梁随浩浩，故乡蓬岛忆芊芊。自家意思何人识，努力工夫信手编。

指佞廷阶嗟已矣，忘忧杖履觉悠然。尽令雨露青青在，宁羡繁华绮采鲜。
次韵酬傅钦之
刘攽（宋代）

风力清和日景迟，看花未醉莫言归。殊方长恨故人少，白发那论春事非。
祝英台近·夏初临
李义山（宋代）

夏初临，春正满，花事在红药。一阵光风，香雾喷珠箔。画堂旧日张家，梦中玉燕，早拂晓、飞来帘幕。酒深酌。曾记走马长安，功名戏樊郭。螺浦如杯，豪气怎生著。直须用了圮编，封侯万户，却归共、赤松翁约。
寄吴少溪宫录七十 其三十 读许云村先生小传有述
于慎行（明代）

紫云峰下石为闾，尚想幽人旧隐居。避俗青春违禁闼，移家白隐寄樵渔。

名标吴国先贤传，手校西京太史书。此日绨囊馀谏草，台郎封事满公车。
观音真赞 其三
释慧空（宋代）

此大开士，愿力弘深。初无自相，随众生心。或以土木，至于缕线。

但有少缘，悉皆出现。终不自言，我自于谁。惟令见者，默尔知归。
蒙知府宠示秋日郡圃佳制遂侍杖屦逍遥林水间
陈与义（宋代）

鸟语知公乐，晴山及我游。
尽排物外事，拚作酒中浮。
菊蕊离双鬓，林声隐四愁。
骚人例喜赋，政自不关秋。
郁山主赞
释广闻（宋代）

野水小桥外，诸峰凛寒色。被驴子一交，至今翻不得。
雀啄粟
陆游（宋代）

坡头车败雀啄粟，桑下饷来乌攫肉。
乘时投隙自谓才，苟得未必为汝福。
忍饥蓬蒿固亦难，要是少远弹射辱。
老农辍耒为汝悲，岂信江湖有鸿鹄。
十一月二十八日陈令分寄梅花数枝为赋两绝句 其一
李光（宋代）

幽香偏许夜深闻，冷蕊从来水外村。南地恨无霜雪伴，独将孤影照黄昏。
免役后登山园小饮书怀
舒岳祥（宋代）

深凭歌酒送流红，岸帻披襟万顷风。
一斗白鸥苍霭上，数篇黄鸟绿阴中。
不辞老疾余年在，已付欢哀万事空。
新荷使家除户役，安居从此异片鸿。
元夕应制
赵迪（明代）

龙楼锡宴月初斜，宝炬星分照翠华。
五夜歌钟连甲第，千门灯火映皇家。
锦筵人醉飘《金缕》，罗绮春晴散彩霞。
自是宸游多乐事，叨陪几度赐宫花。
西山
柯鸿年（清代）

结伴入西山，不深意不慊。山路虽崎岖，何如世事险。
思诚斋夜坐
徐积（宋代）

胸中不平气，忽然凌太虚。无人哭一声，半夜思唐衢。
赠东华老真钟逸士
陈郁（宋代）

衣冠凉薄说端严，为到贫时解养廉。
京洛家风今尚在，宗王恩礼旧曾沾。
谈高坚白囊无底，词纵题红笔退尖。
自说学仙曾有遇，欲归岩壑理抽添。
莫将仕挽词
楼钥（宋代）

自叹清才久陆沉，晚从内典用工深。
谛观烱烱死生际，宁复纷纷利禄心。
载酒今谁问奇字，遗经古亦胜黄金。
十年契阔遽如许，老泪临风自不禁。
澄辉阁
周锷（宋代）

雄建俯空阔，下瞻霄汉浮。
眼将云漠漠，心寄水悠悠。
日暖鸟飞镜，月凉鱼弄钩。
行期分此景，家在甬西头。
苑中人日遇雪应制
赵彦昭（唐代）

始见青云干律吕，俄逢瑞雪应阳春。

今日回看上林树，梅花柳絮一时新。
秋杪过新州访李方水广文兼寄潘完子
成鹫（清代）

野人半生但株守，虽在人间少游走。梦里名山草草过，虾跳何游会出斗。

因寻獦獠到新州，满眼秋光正重九。入城不见卖柴人，直到泽宫逢好友。

先生久病不出门，闻我远来叹希有。登堂七发愧枚生，话到深宵月当牖。

主人就枕客亦然，珍重明朝更携手。饱餐苜蓿高兴生，登临未敢辞衰朽。

天露峰高在眼前，龙山旧路重回首。祖庭秋晚漫淹留，笑别官衙返南亩。

故人家住官峒头，觌面相逢良不偶。剡溪兴尽且归去，他年未卜重来否。
龙游涧
陈岩（宋代）

龙蟠水底安于命，龙奋云间便自神。
或跃或潜须早决，何须来往涧南滨。
过雁门
刘锡（宋代）

扰攘风尘客，摇鞭过汉关。白沙春水渡，红树夕阳山。

途短轻装减，天长羸马间。孤村烟几缕，遥杂暮云间。
伯夔君任题予诗卷和韵
陈曾寿（清代）

晚岁相因依，恩缘岂微细。诗卷隔岁看，殷勤续题字。

顽石阅颓波，昨味了不异。悠悠防日损，汲汲恐失志。

绸缪五交外，僮仆见真意。作欢未渠央，已复感离思。

跬步争滑坡，遑暇顾违世。琐琐恩怨空，心光炯初地。

东坡别季常，贻诗寓微诣。各期检缺失，黾勉别后事。

端有真不灭，文字特馀寄。
吊屈大夫
佘翔（明代）

汨罗江畔草萧疏，千古怀沙恨有馀。日暮哀猿正凄切，不知何处吊三闾。
海口三首
刘克庄（宋代）

暂游不得久婆娑，柰此龙江景物何。
天势去随帆际尽，海声来傍枕边多。
昏窗微见灯明屿，霁阁遥看日浴波。
定有后人寻旧迹，已留小篆识山阿。
绩和李参政湖上杂咏
魏了翁（宋代）

气力与运颓，十步九蹉跌。
闻有用我者，掩耳忽不悦。
吾非嵇康徒，道远未能涉。
借龙华琳宫避暑
王恭（明代）

避暑林扉兴不穷，仙家遥借翠微峰。云间鸡犬稀人迹，石上莓苔见鹤踪。

冰簟更寻花处月，角巾闲挂鸟边松。自从心境清凉后，却笑尘中万事慵。
赠贺兰栖真
张齐贤（宋代）

日耕云耨杂芝田，洞府游多隐奉仙。
耸秀万寻连翠峤，澄明一奉接灵泉。
凤书昔降幽居侧，鹤驾曾朝瑞日边。
四海高名谁可并，赤松黄石好齐眉。
嘉禾百咏·韭溪
张尧同（宋代）

终与双溪接，分流入郭来。
市桥人影合，不解洗尘埃。
春晚怀山南
陆游（宋代）

身寄江湖两鬓霜，金鞭朱弹梦犹狂。
遥知南郑城西路，月与梨花共断肠。
失调名
蔡确（宋代）

骊山宫中看乞巧，太液池边收曝衣。
宿袁州却寄夏远雯明府
龚璁（清代）

遥落暮天迥，飘飘愧此身。长桥今夜月，孤烛异乡人。

道路同艰阻，生涯共苦辛。赠君从此去，霄汉有通津。
闻霍仁仲唱名第一
邹浩（宋代）

吾乡魁选久萧条，深喜高才偶圣朝。天子六龙飞紫极，状元一鹗奋丹霄。

拜亲此日荣谁及，报国他时事更超。四海欢然重改观，常州真是出英标。
三妇艳
王绍宗（唐代）

大妇能调瑟，中妇咏新诗。小妇独无事，花庭曳履綦。

上客且安坐，春日正迟迟。
中秋招赵湜
刘挚（宋代）

浩然天地秋，凉风日萧索。宪也固非病，回焉不改乐。

公秫已堪酿，兵厨有近约。以此邀子车，主礼岂云薄。
烛影摇红
虞集（宋代）

雪映虚檐，梦魂正绕阳台近。朝来谁为护重笼，云卧衣裳冷。

应来兰心薰性。对芳年、才华自信。洞房春暖，换羽移宫，珠圆丝莹。

板压红牙，手痕犹在余香泯。当时惟待醉翁来，教听莺声引。

可惜闲情未领。但雕梁、尘销雾暝。几回清夜，月转西廊，梧桐疏影。
跋山谷书范滂传帖
俞畴（宋代）

貂珰群雏擅天纲，手驱名流入钩党。
屯云蔽日日光无，卯金神器春冰上。
汝南节士居危邦，志划萧艾扶兰芳。
致君生不逮尧舜，死合夷齐俱首阳。
千年兴坏真暮旦，殷鉴讵应如许远。
安知后人哀后人，又起诸贤落南叹。
宜州老子笔有神，蝉蜕颜扬端逼真。
少模龙爪已名世，晚用鸡毛亦绝人。
平生孟博吾尚友，时事骎骎建宁旧。
胸蟠万卷老蛮乡，独感斯文聊运肘。
老子书名横九州，一纸千金不当酬。
此书岂但翰墨设，心事悢悢关百忧。
人言老子味禅悦，疾恶视滂宁尔切。
须知许国本精忠，不幸为滂甘伏节。
九原莫作令人悲，遗墨败素皆吾师。
从君乞取宜州字，要对崇宁党籍碑。
咏史十首 其十 祢衡
佘翔（明代）

汉运昔云颓，烟云四塞起。魏武奋鹰扬，群策皆披靡。

雄辨哉祢衡，猖狂无与比。阿瞒非所论，馀子安足齿。

江夏褊心人，豪强甘杀死。至今鹦鹉名，遗恨沧浪水。
冬夜偕徐敬室自白石归
赵肃远（宋代）

落叶溪边卸小舠，似游赤壁步临皋。
溪声忽静霜将下，山意生临月正高。
举世梦酣庄氏蝶，此时心在屈平骚。
梅花雅有幽期旧，特地吹香满客袍。
和颖叔西园春宴
沈辽（宋代）

闲居喜游览，啸咏待春风。春风来无逆，潜将群卉通。

卧龙形胜地，矢■鉴湖中。府寺压山起，亭台俨穹崇。

幽翮弄新俦，夭葩散珍丛。弱柳不胜妍，修烟杳蒙茏。

太守乐邦人，纵观迨时丰。天边振箫瑟，缥渺大鳌宫。

游人竞行乐，十里画罗红。金绣不誇富，随珠巧玲珑。

眄睐斗舟剧，欢呼金鼓雄。踌躇水中巧，公子射雕弓。

神技穷怪变，舞衣事雍容。草树日欣欣，笑语咸嗈嗈。

念此骀荡节，众乐兹无穷。吾昔事冶游，浚都盛朋从。

迩来翻澹泊，白发成衰翁。欲进一樽酒，坐来还无悰。

追怀少年趣，那知化人功。慷慨芳树下，日斜万人空。

喧呼趣归驭，璧月生帘栊。
滟滪堆
邓深（宋代）

水合百源争一关，正须滟滪控奔湍。
露机象马浑闲事，合作颓波砥柱看。
古意三首
张耒（宋代）

金铺银屈膝，动处有人挨。
棋盘作十字，中心为子来。
秋夕
赵希桐（宋代）

西风梳发冷飕飕，半醉微吟独倚楼。
一片旧时南浦月，清光犹印别离愁。
紫岩九章章八句上寿张丞相
张元干（宋代）

土宇未复，繄公闢之。
士风未变，繄公革之。
军律未振，繄公鼓之。
国论未定，繄公断之。
效孔文举赠柳圣功三首 其三
黄庭坚（宋代）

王良终日驰驱，曹商百乘从车。七芧鼓舞群狙，学问圣处功夫，千古与我友俱。
偕邃谷子登映江楼
韩邦奇（明代）

秋风遥上越江楼，两岸云山共别愁。日暮海门潮正急，烟生沙碛树如浮。

襟期此日还看剑，尊酒他乡且系舟。梅岭古来多瘴厉，南行敢说是奇游。
杂兴 其二
利登（宋代）

我昔游蓬莱，道过昆崙山。青壁峭千仞，中分两径前。

上径险且难，行可求神仙。下径极夷易，蛇虺交蜿蜒。

毫釐一殊轨，安危异千年。弃之从上征，高步追飞鸾。

勿谓下途易，下途前更艰。
过宿赵次张郊居二首
张元干（宋代）

莫叹交游晚，相期岁月深。
秋来初识面，老去要知心。
灯火须更仆，杯盘取自斟。
平生王霸术，袖手有微吟。
和牛相公题姑苏所寄太湖石兼寄李苏州
刘禹锡（唐代）

震泽生奇石，沉潜得地灵。初辞水府出，犹带龙宫腥。

发自江湖水，来荣卿相庭。从风夏云势，上汉古查形。

拂拭鱼鳞见，铿锵玉韵聆。烟波含宿润，苔藓助新青。

嵌穴胡雏貌，纤铓虫篆铭。孱颜傲林薄，飞动向雷霆。

烦热近还散，馀酲见便醒。凡禽不敢息，浮壒莫能停。

静称垂松盖，鲜宜映鹤翎。忘忧常目击，素尚与心冥。

眇小欺湘燕，团圆笑落星。徒然想融结，安可测年龄。

采取询乡耋，搜求按旧经。垂钩入空隙，隔浪动晶荧。

有获人争贺，欢谣众共听。一州惊阅宝，千里远扬舲.

睹物洛阳陌，怀人吴御亭。寄言垂天翼，早晚起沧溟。
江西定上人梅
释居简（宋代）

眼明不识春风影，收拾风烟入梦思。一笑自知天下白，墨名乌足累冰姿。
寺居即事三首 其一
吕本中（宋代）

瘴疠过庚伏，庶几其少瘳。甘心忍残暑，指日是清秋。

汴水他年别，郴江此日留。如何理归梦，只见岭南州。
过叶山人元阶郡寓留饮并怀厉山人滃州
姚燮（清代）

瘦颜各无恙，忘已别经年。高烛开尊酒，深苔坐夕烟。

蟾光迟不照，鹤梦几能圆？且觅楼西妓，联床听拨弦。
久不得六弟消息二绝 其二
李彭（宋代）

平生大敌刘文叔，每发一兵鬓为苍。不得淮南近消息，萧然添我鬓毛霜。
台湾竹枝词 其二十
谢金銮（清代）

风味初尝到竹蛏，江瑶应与共功名。豆芽琐琐徒纤薄，菉笋开厨试蚌羹。
浪淘沙·云气压虚栏
蒋春霖（清代）

云气压虚栏，青失遥山，雨丝风絮一番番。上巳清明都过了，只是春寒。
华发已无端，何况花残？飞来蝴蝶又成团。明日朱楼人睡起，莫卷帘看。
折桂令·叹世间多少痴人
佚名（元代）

叹世间多少痴人，
多是忙人，少是闲人。
酒色迷人，财气昏人，缠定活人。
钹儿鼓儿终日送人，
车儿马儿常时迎人。
精细的瞒人。
本分的饶人。
不识时人，枉只为人。
五十自寿集唐五十首 其三十一
瞿士雅（清代）

竹径旁通到后园，卧来唯觉鸟声喧。更无俗物当人眼，自有春风为扫门。

庭际花飞锦绣合，池中鱼戏绿蘋翻。翛然别是神仙趣，世事从今口不言。
凤凰台上忆吹箫 樊慈花室叶织卿夫人遗卷
赵庆熹（清代）

碧月无声，银河有影，佩环飞去瑶天。料彩鸾、人世住不多年。

几瑶淡螺残墨，空剩下、香冷云笺。君知否，从来好梦，只合如烟。

仙仙。九张机下，闻说道、秋星曾坠凉筵。奈玉虹桥卸，鹊也难填。

便是荀郎情厚，怎禁得、泪泻红铅。东风峭，琅然一声，吹断琴弦。
夏秋之交小舟早夜往来湖中绝句
陆游（宋代）

河汉横斜斗柄低，啼鸦掠水未成栖。
怪生凄爽侵肌骨，船系秦皇酒瓮西。
祗答天平相国庞公追记旧游见寄
宋祁（宋代）

把酒同为花下宾，东风一十五回春。
欢情坠若瓶边绠，感绪多干臼里辛。
枚马老能持从笔，夔龙今已避鸿钧。
附尘旧好公须忆，憔悴惟残厌次人。
曾退如雷何思过柳浪湖时退如初度有诗见示次韵荅之
袁宏道（明代）

醉里乌藤手自扶，閒随鸥鹭过澄湖。一江浩雪浮箕舌，千亩深篁露顶颅。

且与青娥删白发，保将五岳换三孤。烟峦好在消摇侣，惭愧虚名老顾厨。
和董端明大野渔父图
李弥逊（宋代）

钓艇夷犹一苇横，烟波万顷寄馀生。
春雨歇，暮霞明。零乱溪花堕玉英。
题赠和斋甲戌1814年董建中社奎楼
曾浚成（清代）

衡文大宪素遵神，海外奎楼拟聿新。
同事诸贤多袖手，惟君应聿独劳身。
鸠金搆得规模峻，制器图成俎豆陈。
自是瀛堧罗斗宿，长教翰墨永生春。
送范德孺
苏轼（宋代）

渐觉东风料峭寒，青蒿黄韭试春盘。
遥想庆州千嶂里，暮云衰草雪漫漫。
庶几堂
刘攽（宋代）

碧草衡门里，凉天过雨初。惊秋数甲子，隐几读残书。

近郭多鸣鹤，坳堂可钓鱼。异方无到客，非是故人疏。
少章过吴门宠示淳夫子瞻唱和并惠山寄少游之什俾余继作辄次二公韵以寄之
朱长文（宋代）

怀友对华月，身如匏系何。遥聆金玉音，怅望江湖波。

忧来诵三篇，调饥饷嘉禾。苏范天下贤，阅士岁月多。

怜君似兰芷，长育瑶山阿。良工得宝璧，韫椟加琢磨。

发为惊人语，九曲倾洪河。蟠蜿寄短章，浩荡写长歌。

一官得武林，万景尽包罗。又如弹响泉，馀韵清且和。

籍湜师韩文，其则在伐柯。俯视枳棘间，翔鸾岂蹉跎。

圣朝颂声作，周雍与商那。二公且大用，岂得归岷沱。
赠陈履常
张耒（宋代）

劳苦陈夫子，欣闻病肺苏。
席门迁次数，僧米乞时无。
旨蓄亲庖急，青钱药裹须。
我场方不给，何以絷君驹。
到家作
钱载（清代）

久矣东墙绿萼梅，西墙双桂一风摧。
儿时我母教儿地，母若知儿望母来。
三十四年何限罪，百千万念不如灰。
曝簷破袄犹藏箧，明日焚黄只益哀。
言行相顾
孟翱（唐代）

将使言堪复，常闻行欲先。比珪斯不玷，修己直如弦。

跬步非全进，吹嘘禀自然。当令夫子察，无宿仲由贤。

正遇兴邦际，因怀入署年。坐知清监下，相顾有人焉。
劝耕
林采（宋代）

钓螺江上一耕夫，误挂簪裳计已疎。
来此劝农申告诫，要渠僇力事耕锄。
田畴耒耜能无倦，禾稼收成自有余。
户晓更烦诸父老，俾知太守意劝渠。
萧驸马宅花烛
王昌龄（唐代）

青鸾飞入合欢宫，紫凤衔花出禁中。

可怜今夜千门里，银汉星回一道通。
夏初临
曹冠（宋代）

也，初夏恢台，园林茂密。瀑泉镗XXXX，松韵笙箫。峦翠波光，上下相映。佳山句在，我思古人，对景兴怀，视今犹昔，何异乎兰亭之感慨也。赋夏初临一阕，以纪时日

翠入烟岚，绿铺槐幄，薰风初扇微和。茂樾扶疏，绛榴花映庭柯。瀑泉飞下层坡。间新篁、夹迳青莎。良辰佳景，登临隽游，清兴何多。

流觞高会，不减兰亭，感怀书事，聊寄吟哦。升沈变化，任它造物如何。蹑磴攀萝。上冲霄、满饮高歌。醉还醒，重宴画楼，赏玩金波。
田间
陈元晋（宋代）

高田拍拍水连塍，早稻将齐晚稻深。闭粜人家争发贷，丰年也有债相寻。
赠王性之
释德洪（宋代）

性之自是英特人，唯恐富贵来逼身。我非宝公亦识子，地上复见天麒麟。

眉间爽气照秋色，山水顿觉生精神。胸中撑拄万卷读，对客倾泻如崩云。

不恨子未识和仲，但恨和仲未识君。道山归计傥可缓，且复白帢拖红尘。

他年携我渡弱水，侥倖一看瀛州春。诗成笑答千岩响，东崦峰头涌玉轮。
虚谷志归后赋十首
方回（元代）

年将盈六袠，礼尚记三加。
北阙昔分竹，东陵今种瓜。
閒吟聊复尔，烂醉岂知他。
海内能诗者，时来问我家。
宿龟石寺
舒岳祥（宋代）

山深无横吏，客至气和平。野寺鸣钟罢，安眠到五更。
晚过敷水驿却寄华州使院张郑二侍御
窦牟（唐代）

春雨如烟又若丝，晓来昏处晚晴时。仙人掌上芙蓉沼，

柱史关西松柏祠。几许岁华销道路，无穷王事系戎师。

回瞻二妙非吾侣，日对三峰自有期。
送客
李石（宋代）

送客川原路，怜渠田舍秋。
沙晴分野径，林断出溪流。
马瘦诸公后，鸱夷一醉谋。
泮林无酒伴，颇为老兵留。
传花枝·平生自负
柳永（宋代）

平生身负，风流才调。口儿里、道知张陈赵。唱新词，改难令，总知颠倒。解剧扮，能兵嗽，表里都峭。每遇著、饮席歌筵，人人尽道。可惜许老了。
阎罗大伯曾教来，道人生、但不须烦恼。遇良辰，当美景，追欢买笑。剩活取百十年，只恁厮好。若限满、鬼使来追，待倩个、掩通著到。
送赵?几秘书还钱塘
苏辙（宋代）

世人何局促，奔走鬓苍苍。
闻道余杭守，独游何有乡。
禅心朝吐月，元气夜生光。
清静安罢瘵，宽仁服暴强。
声名高一世，风采见诸郎。
谒帝朱为绂，还家彩作裳。
经过留画舫，谈笑接清觞。
问讯颜依旧，峥嵘岁自长。
人生真几许，世味不堪尝。
归去闻诗罢，求余却老方。
令狐楚、顾非熊
佚名（唐代）

水里取一鼍，岸上取一驼。

将者驼，来驮者鼍，是为驼驮鼍。（令狐楚）

屋里取一鸽，水里取一蛤。

将者鸽，来合者蛤，是谓鸽合蛤。（顾非熊）
重题郭文庙
释文珦（宋代）

尝闻郭文举，雅志在山林。
内以道自胜，不为外物淫。
人皆恋妻道，先生独幽寻。
人皆厌轻肥，先生无衣衾。
人皆觊荣达，先生甘陆沉。
世道既难方，先生示如瘖。
怀宝终不售，熟识先生心。
身与豺虎邻，豺虎不敢侵。
温峤何所闻，比公於展禽。
更历数百年，尚为人所钦。
或以神事公，置庙青山岑。
岁时致牺醴，谅非公所歆。
我来吊遗像，顾瞻一长吟。
公傥察余衷，冷然御风临。
古断肠曲三十首
周端臣（宋代）

依旧斜阳燕子楼，共谁把酒话閒愁。
韦娘去后西风老，烂漫黄花满院秋。
酬诸同官见和三首
胡寅（宋代）

兰塘清暑瞰稀稠，早见排房结子羞。
照水华灯宜独夜，薰香翠被欲争秋。
潜珍不荐霓裳步，凝伫谁同汉女游。
欲种引花须摘实，自怜踏藕漫淹留。
百年歌十首 其三
陆机（魏晋）

三十时。行成名立有令闻。力可扛鼎志干云。食如漏卮气如熏。

扛家观国综典文。高冠素带焕翩纷。清酒将炙奈乐何。清酒将炙奈乐何。
诗一首
陈公辅（宋代）

白发鬅鬙未得闲，有时览镜笑衰颜。逢人载酒宁辞醉，寓意题诗不用删。

幸有鉴湖堪寄傲，直惭书殿尚通班。豁除簿领尘矣了，却上蓬莱看好山。
艳曲（四首）
陈言（明代）

金凤钗头逐步摇，花如双脸柳如腰。
最怜长袖风前弱，拽住仙郎尽放娇。
萤
宋祁（宋代）

腐化何微眇，孤光只自求。
单飞一金躍，群散数星流。
废苑苍茫一，离宫窈窕秋。
戍埤同烬落，客幔共灯愁。
明灭风前乱，裴回叶处留。
人间厌白鸟，不为尽馀羞。
题幻住山居图
姚广孝（明代）

万叠青山万叠云，乱泉流处路微分。岭猿凄断人愁听，只隔烟萝便不闻。
又和见招鼓山游
韦骧（宋代）

气凉天淡正时秋，野兴山情猝未休。承召驩于凫藻甚，但忧尘迹累清游。
送璲上人
释智朋（宋代）

来从衡岳画图间，双眼无非向上看。
放一头低相见去，方知玉几最高寒。
句 其八
林迥（宋代）

当年春榜首传名，对御如君有几人。
行田
方岳（宋代）

老农具榻茅茨底，准拟先生欲岸巾。
笑道已呼儿贳酒，月明且不厌空贫。
送周文之主簿
孔平仲（宋代）

俊逸驹千里，孤高桂一枝。清才比栖棘，馀事付枯棋。

小邑今官比，当涂半己知。扬舲发江浦，策马望京师。

待诏须金马，支床笑玉龟。都尘亦可畏，莫遣素衣缁。
贺胡小城抱孙，次杨滨石韵
郑经（守庭）（清代）

啼声小试菊花天，英物桓公称后先。竹叶香分人淡雅，兰芽秀后日暄妍。

含饴竞羡孙枝茂，绳武还将祖砚传。待得筵开周晬日，相看剑印时边悬。
秋夜独醉戏题
陆游（宋代）

敝袍羸马遍天涯，恰似伶优著处家。社瓮嫩醅初泛蚁，寒缸残烬自成花。

幽窗照影乌巾折，醉手题诗淡墨斜。莫恨久为峨下客，江湖归去得雄誇。
台中鞫狱忆开元观旧事呈损之兼赠周兄四十韵
元稹（唐代）

忆在开元馆，食柏练玉颜。疏慵日高卧，自谓轻人寰。

李生隔墙住，隔墙如隔山。怪我久不识，先来问骄顽。

十过乃一往，遂成相往还。以我文章卷，文章甚斒斓。

因言辛庾辈，亦愿放羸孱。既回数子顾，展转相连攀。

驱令选科目，若在闠与闤.学随尘土坠，漫数公卿关。

唯恐坏情性，安能惧谤讪。还招辛庾李，静处杯巡环。

进取果由命，不由趋险艰。穿杨二三子，弓矢次第弯。

推我亦上道，再联朝士班。二月除御史，三月使巴蛮。

蛮民詀諵诉，啮指明痛癏.怜蛮不解语，为发昏帅奸。

归来五六月，旱色天地殷。分司别兄弟，各各泪潸潸。

哀哉剧部职，唯数赃罪锾。死款依稀取，斗辞方便删。

道心常自愧，柔发难久黫.折支望车乘，支痛谁置患。

奇哉乳臭儿，绯紫绷被间。渐大官渐贵，渐富心渐悭。

闹装辔头觼，静拭腰带斑。鹞子绣线oT，狗儿金油环。

香汤洗骢马，翠篾笼白鹇。月请公王封，冰受天子颁。

开筵试歌舞，别宅宠妖娴。坐卧摩绵褥，捧拥綟丝鬟。

旦夕不相离，比翼若飞鸾。而我亦何苦，三十身已鳏。

愁吟心骨颤，寒卧支体m5.居处虽幽静，尤悔少愉嬾。

不如周道士，鹤岭临钟湾。绕院松瑟瑟，通畦水潺潺。

阳坡自寻蕨，村沼看沤菅。穷通两未遂，营营真老闲。
十二拍
文天祥（宋代）

洛阳一别四千里，边庭流血成海水。
自经丧乱少睡眠，手脚冻皴皮肉死。
反鏁衡门守环堵，稚子无忧走风雨。
此时与子空归来，喜得与子长夜语。
酬黄秀才见寄
邹浩（宋代）

自期谋道不谋身，不逐轻狂戏此春。读史穷经求在我，攀龙附此彼何人。

一言逢主未如志，百结成衣肯叹贫。早晚病除堪属思，新诗莫厌起予频。
夜泊
周密（宋代）

月沉江路黑，傍岸已三更。知近人家宿，林西犬吠声。
谢病
郑獬（宋代）

自缘谢病惭朝绂，渐有心期访旧庐。
为问桃花岩下客，有田肯贳子真无。
闻喧然纵龙舟
韩淲（宋代）

旋自山间殢酒，更谁溪外划船。过眼殊非偶尔，放情均是陶然。
山居 其一
杨素蕴（清代）

高秋孤杖倚云间，坐看溪光卧看山。白雪风翻惊叠浪，青苔雨看出层斑。

群归倦鸟飞飞急，对浴轻鸥泛泛闲。欸乃数声天欲暮，渔舟轻带夕阳还。
中春之初与诸友游黎氏园荆华赠予桃花一枝归置瓶中连日不凋因成两绝示同行且令同赋 其一
李光（宋代）

桄榔林里见桃花，正似罗帏翠幕遮。老去已无篸髻梦，净瓶归插一枝斜。
淳熙八年春帖子词·太上皇帝合六首
崔敦诗（宋代）

剪玉酥花细，盘金彩胜宜。
六宫呈妙巧，春日颂春祺。
小梅花 其一 感事括古语效贺东山体
陈维崧（清代）

君莫喜。羊叔子。何如铜雀台前伎。拍檀槽。横宝刀。

屠门大嚼，亦足以自豪。人生有情泪沾臆。虽寿松乔竟何益。

捋黄须。眺五湖。如此江山，应出孙伯符。伤心史。可怜子。

卿复何为尔。大江东。一帆风。来往行人，閒坐说元宗。

连昌宫中满宫竹。白项老乌暗上屋。穆提婆。萧摩诃。

且自吾为楚舞、若楚歌。
送薛予舒船官
葛天民（宋代）

忆君江上去，船重载书多。
学乃从吾好，闲应喜客过。
薰风新绿树，明月旧沧波。
自古关情处，相思人咏歌。
虞美人·触帘风送景阳钟
顾敻（五代）

触帘风送景阳钟，鸳被绣花重。晓帷初卷冷烟浓，翠匀粉黛好仪容，思娇慵。
起来无语理朝妆，宝匣镜凝光。绿荷相倚满池塘。露清枕簟藕花香，恨悠扬。
鹤
杜牧（唐代）

清音迎晓月，愁思立寒蒲。
丹顶西施颊，霜毛四皓须。
碧云行止躁，白鹭性灵粗。
终日无群伴，溪边吊影孤。
蝉
虞世南（唐代）

垂緌饮清露，流响出疏桐。
居高声自远，非是藉秋风。
偈颂一百零二首
释绍昙（宋代）

地僻云深，秋高境寂。
堂户凄凉，无人面壁。
虽然，净地上谁肯狼藉。
阮郎归
刘镇（宋代）

寒阴漠漠夜来霜。阶庭风叶黄。归鸦数点带斜阳。谁家砧杵忙。
灯弄幌，月侵廊。熏笼添宝香。小屏低枕怯更长。和云入醉乡。
晚泊
陈师道（宋代）

清切临风笛，深明隔水灯。
堆场穿鸟雀，暗溜入沟塍。
年使扶行老，船催趁渡僧。
兹游恐未已，著句续先曾。
欲再过子进昆仲舟人绐以迷路既远不能复也怅
赵蕃（宋代）

数亩湖边宅，千篇海内诗。
机心谢鸥鸟，乐事付埙篪。
艇子思重过，流行竟莫知。
吾侪俱老矣，怅望复来期。
前溪歌 其三
李攀龙（明代）

女萝著长松，蔓与长松长。虽非岁寒姿，愿得被风霜。
广州越王台呈蒋帅待制
郭祥正（宋代）

番禺城北越王台，登临下瞰何壮哉。三城连环铁为瓮，睥睨百壮无倾摧。

蕃坊翠塔卓椽笔，欲蘸河汉濡烟煤。沧溟忽见飓风作，雪山崩倒随惊雷。

有时一碧渟万里，洗濯日月光明开。屯门钲铙杂大鼓，舶船接尾天南回。

斛量珠玑若市米，担束犀象如肩柴。越王胡为易驯服，陆生辩与秦仪偕。

当时贡物竞何有，汉家宫殿今蒿莱。邦人每逢二月二，熙熙载酒倾城来。

元戎广宴命宾客，即时海若收风霾。群心愈喜召和气，百伎尽入呈优俳。

乐声珊珊送妙舞，春色盎盎浮樽罍。鬼奴金盘献羊卨，蔷薇瓶水倾诸怀。

嗟余老钝已茅塞，坐视珠履惭追陪。青蝇何知附骥尾，伯乐底事矜驽骀。

番禺虽盛公岂爱，亭亭自是岩廊材。千年故事写长句，指画造化回枯荄。

昌黎气焰遂低缩，瓦砾未足当琼瑰。仙姿劝公莫妄想，元鼎久待调盐梅。
倦游
周权（元代）

万事双蓬鬓，江山赋倦游。断猿明月曙，疏雨碧梧秋。

道路中年感，琵琶后夜愁。客怀无处写，离思满沧洲。
从邢刍甫求桃竹拄杖
陆游（宋代）

拄杖当年盛得名，一枝尚觉百金轻。
老人不复须春草，只要携渠处处行。
调笑令·兰桡
曾廉（清代）

纤月。纤月。照彻凌波罗袜。兰桡閒了三年。只待人来荡船。船荡。

船荡。春在鸳鸯湖上。
偈颂一百四十一首 其一
释师范（宋代）

前三后三，今日明日。达磨不会，九年面壁。
赵玿赴成都府广都县尉以送君南浦伤如之何为韵送之作八首 其一
李廌（宋代）

吾生常羁旅，送客情更重。嗟哉平生交，今复万里送。

愁端寓心目，往感接魂梦。穷途独栖迟，直道竟何用。
呈周南仲推官并呈滕计度贤良
韩淲（宋代）

老身泛吴淞，但觉灵岩高。东风吹桃花，水流亦滔滔。

岂不可扬舲，岂不可受篙。閒情未舒适，世虑非煎熬。

奇哉又虎丘，眄焉首重搔。所愧尘埃人，周游鲜此遭。

景胜当领会，识浅泛郁陶。只有歌永言，聊以相作劳。
龟山亦好轩
梁泰来（宋代）

人在远堂山下居，家有远堂堂上书。
阶苔帘草意自如，有书可读山可庐。
人於富贵不肯足，我於贫贱乐有余。
相逢休问我何好，亦有好处人未知。
一池斗大泉可掬，一波掌平数丛菊。
菊吾金，泉吾玉，何用土封侯万锺粟。
君不见孔门乐处无日无，疏食饮水肱常曲。
皇太后阁六首
苏轼（宋代）

上林珍木暗池台，蜀产吴包万里来。
不独盘中见卢橘，时於粽里得杨梅。
送姚提干行
张榘（宋代）

虚斋镇东鄞，从这南容君。
我初未之识，邕翰倾殷勤。
修洁以博羽，秀美而有文。
玉犀映秋水，英辞涌春云。
鸡距角鲁蜀，昂然鹤非群。
晤言到期圣处，商也乐所闻。
最喜直而度，壮音駴鼓鼖。
告子少於孟，先策养气勋。
牛山木信美，谨勿容斧斤。
助苗固得槁，可使稗不耘。
观于所植立，真能张吾军。
仁义可效治，渊源在河汾。
诗书自师友，芝兰足膏薰。
刚风接劲翮，去去翔霄旻。
清时有闻者，必也吾子云。
冬至上陵途中杂咏八首 其一
边贡（明代）

鸦啼古城上，月落古城闉。城外车马道，清风飘素尘。
秋夜
王庭圭（宋代）

残夜不能寐，起登城上楼。山衔半江月，风撼九天秋。

鹊已栖高柳，人犹棹小舟。谁云群动息，渔子正垂钩。
宫保庞丞相以诗二首见寄次韵和答
宋庠（宋代）

西畿三辅切天阍，何意颁来细札文。
学谬诗书惭作帅，身非甽亩更思君。
使轺结辙横周道，乡木交阴忆汉枌。
保傅上才敦雅眷，满章褒意蔼兰薰。
出入台阶谢奋庸，白头持节更为公。
临民不称瞻岩尹，慰俗犹依赠扇风。
天许云鸿矰缴外，世怜池鹜稻粮中。
一闻丽唱情何极，心结平津旧阁东。
婕妤词
戴复古（宋代）

纨扇六月时，似妾君恩重。
避暑南薰殿，清风随扇动。
妾时侍君王，常得沾馀凉。
秋风飒庭树，团团无用处。
妾亦宠顾衰，栖栖度朝暮。
扇为无情物，用舍不知恤。
妾有深宫怨，无情不如扇。
次韵喜陈吉老还家二绝
黄庭坚（宋代）

公庭无事吏人休，垂箔寒厅对弈秋。
催织青笼篘白酒，竹炉煨栗煮鸡头。
夏日稚登元穆诸丈过山堂小集得三字
孙继皋（明代）

六月林亭伏日三，客来新故坐相参。深杯高宴疑河朔，脩竹清川想渭南。

动地繁阴云物变，映山残照雨丝含。五湖渐有扁舟兴，秋到澄波净蔚蓝。
赠许秀才
释德洪（宋代）

虬髭铁面鹤精神，水鉴心胸不受尘。吹耳松风靠藜杖，敞衣山月岸纶巾。

虎头猿臂成何事，道骨方瞳亦可人。他日西湖如过我，饮君一味武林春。
恋绣衾 夜合
高濂（明代）

红开翠合欲昏天。薰百和、露滑芳妍。夜半合欢庭院，羡鸳鸯、人月同圆。

长条绿蔽朱柯挺，吐芳气、作香烟。雨过还疑濯锦，忘忧处、朝暮花边。
次韵叔父所居六首 其一
苏过（宋代）

旅寓仍艰岁，溪毛入馈盘。泥芹洗秋白，露菊撷朝寒。

未觉江湖远，空惊岁月阑。诸儿还自喜，颇亦试艰难。
浇瑞香
孔平仲（宋代）

泼泼瑞香花，载水朝复暮。瑞香得膏滋，枝叶乃如故。

明春花必好，喜此夏秋度。大田尘土深，嘉谷可织屦。

泉源不供饮，何力更灌注。嗟吾惠已屯，扃向东庭户。
五台山金莲花诗 其一
陈裴之（清代）

五台山色本清凉，种出金莲满上方。宝相千层围法界，琼蕤四照散天香。

风裳水佩游仙引，月地云阶选佛场。为问几枝开并蒂，瑶池长覆紫鸳鸯。
冬夜宿余正字静恭里闲居
喻凫（唐代）

每来多便宿，不负白云言。古木朔风动，寒城疏雪翻。

微灯悬刻漏，旧梦返湘沅。先是琴边起，知为阁务繁。
由青霞至石洞访叶化甫得青字
欧大任（明代）

谷口轩车过，寻君路始经。星曾窥太白，云自上空青。

书著虞卿日，玄留蜀客亭。似闻羔币起，未许久沉冥。
和仲固春日村居即事十二绝
胡寅（宋代）

似闻寂寂带经锄，老圃何知莫问渠。
况是汉阴机事息，岂忧芳草翳嘉蔬。
题何润夫春风四瑞图画梅花牡丹石榴菊花二首 其一
沈瑜庆（清代）

高才长恐不同时，独有春风酝酿之。四海千秋一坛坫，苏黄李杜合论诗。
和人雪意
李之仪（宋代）

雪意与春约，野情因物裁。辄将无穷思，聊摛有限才。

云容忽破碎，山色如招回。携持固夙昔，端为此济来。

岁晚君羁旅，微君谁我陪。祇恐造化工，特地吹葭灰。

一剖不复收，寂尔为之胚。戢戢竞秀发，翩翩绝嫌猜。

恍然徙倚间，浩荡心胸开。境界适何许，次第分隅隈。

高足超日观，涂如下离堆。四顾始无间，忽觉惊初雷。

有形均难悉，无物非蒿莱。却应求仙源，失路迷天台。

波臣复笑屈，市门徒德梅。庶几未始得，掇拾同举杯。

攘袂即千古，一醉姑相媒。
家藏旧画效前人论画绝句各系一诗 其二十三
陈式金（清代）

诸家融会入神明，萟苑真看集大成。技到妙来何厌熟，有谁能继正歌声。
历阳道中
华镇（宋代）

江北江南未定时，襟喉此地系安危。颓营故垒皆芜没，日落寒生枫树枝。
送药者陈国器
杨万里（宋代）

窦宪一举空朔野，曹霸一笔空凡马。
吾乡药者有陈生，一丸洗空万药者。
庸医皆笑道旁莎，陈生拈出便是玉山禾。
庸医皆笑涧下水，陈生酌来便是上池底。
也只不离神农书，书外别得一亡珠。
也只不出歧伯论，论外别得舌一寸。
旧遭痔疾恼杀侬，新遭淋疾与合纵。
恰如住在圃田国，晋楚腹背来夹攻。
陈生赠我玉菌子，乃是华阳洞中乖龙耳。
陈生赠我绀叶纱，乃是金鸦脚底扶桑花。
汲泉亲手煮蟹眼，一浣枯肠如浣沙。
平生旧疾蝉壳退，秋风吹落青天外。
更传枕中鸿宝方，戒勿浪传泄天藏。
君不见回岩仙客逢贫子，指石成金吾济尔。
贫子再拜不要金，秪觅指头吾自指。
次韵送张文焕
方回（元代）

深愧衰残蒲柳姿，忽思同眺万山时。
各将谷雨崖烟写，独许溪山野鹭知，
两载再逢怜我老，五更不寐和公诗。
愿闻事丛如房杜，一曲清商自尉迟。
以读书破万卷下笔如有神为韵赋十诗送赵然然
方回（元代）

鲁语第一篇，子曰即次有。
有子与曾子，专美孔圣后。
乃知古学者，尊师复重友。
君之师友何，殆不止韩柳。
拾得磨墨赞
释绍昙（宋代）

可怜拾得，侧望徒劳。
墨有消时恨不消。
点绛唇 即景
王梦兰（清代）

剪剪春寒，绿杨如梦花如笑。数声啼鸟。帘幕东风峭。

九十韶光，一半空过了。闲吟啸。夕阳芳草。到眼添诗料。
宿沈彬进士书院
齐己（唐代）

相期只为话篇章，踏雪曾来宿此房。喧滑尽消城漏滴，

窗扉初掩岳茶香。旧山春暖生薇蕨，大国尘昏惧杀伤。

应有太平时节在，寒宵未卧共思量。
泸南玉帐曹国博再知类省举
释居简（宋代）

除却倚门憔悴兄，关心国子老先生。近看西蜀群仙籍，远赴南丰一瓣盟。

久矣倚公如敌国，怀哉得士胜长城。蜀江万派朝宗水，峭绝泸川砥柱横。
寄乔侍郎
贾岛（唐代）

大宁犹未到，曾渡北浮桥。晓出爬船寺，手擎紫栗条。

差池不相见，怅望至今朝。近日营家计，绳悬一小瓢。
台城路 越江舟中怀归
姚燮（清代）

还家转又辞家去，行时便期归早。箬雨今船，檐风昨枕，秋思较早多少。

征鸿满道。已衰尽江天，旧时芳草。怨笛谁家，更来吹得柳枝老。

依篷何限寂峭。短檠愁不寐，乡梦偏到。紫蟹黄菰，白头青鬓，赢却开樽一笑。

寒芦战晓。且健趁西风，放回行棹。海角城山，乱云昏未扫。
和傅山父小园十咏
李曾伯（宋代）

剖破藩篱出一头，要追岸壑老人游。
知他栽得花和竹，髣髴旧时风度不。
乌林行
马子严（宋代）

荆州儿曹不足恃，何物老瞒欺一世。
兵书浪语十三篇，不料乌林出奇计。
降准云孙驱伏龙，紫髯强援要江东。
戈船植羽蔽寒日，雪浪崩崖惊晚风。
行閒一卒如儿戏，持火绝江人不意。
灰销汉贼终老心，功入乔家少年婿。
君不见华容道旁春草生，魂销不听车马声。
哀猿夜啼霜月冷，空余野燦沙边明。
和张功父梅诗十绝句
杨万里（宋代）

道山堂後数株梅，为底偏於雨里开。
到得晴来无一朵，乱飞白雪点苍苔。
圆津庵古藤歌
陈钟祥（清代）

老藤夭矫如苍龙，蟠根大与擎拳同。垂阴直拂高松顶，怒枝横搏长槐胸。

老僧道此百年物，每到花时三四月。沿崖开作赤玉虬，绕亭结为紫贝阙。

即今夏午清阴圆，参差树叶纷交妍。夕阳收拾下山去，恍似蕉窗坐绿天。

须臾月上藤萝背，清光筛地蟾蜍碎。一碧濛濛化作烟，朝来夺取西山翠。
大风入朝
孔武仲（宋代）

风从何落来何处，百马盘空正号怒。
闭户犹恐丘山颓，谁人放舟江海去。
庐山之南白云翁，冠带强游京邑中。
狐裘包缠不暖体，却羡爰居能避风。
偶题
姜特立（宋代）

富贵来时人已老，光阴去后如何。
有时无事閒思省，我独人间人岁多。
白云泉是白太傅题诗处
潘柽章（清代）

白公遗碣菉苕生，落日空亭见一泓。借问涓流争到海，何如终古在山清。
寄彦升九日前一日饮其家
韩淲（宋代）

稻田陂水菊花天，新筑轩窗醉酒边。情味故人如昨日，襟期閒酒又今年。

沉思节序俱同梦，剩赏风光甚欲仙。屋上青山展图画，雁翻秋影下平川。
归班之明日以六参人趁起居
程公许（宋代）

湖海飘摇误召环，春风入缀紫宸班。
恭闻聘幣及岩穴，不以多宸遗蒯菅。
静念升沉皆命分，喜因蹈舞拜天颜。
承明莫作官曹看，汗简须凭直笔删。
逢杨开府
韦应物（唐代）

少事武皇帝，无赖恃恩私。
身作里中横，家藏亡命儿。
朝持樗蒲局，暮窃东邻姬。
司隶不敢捕，立在白玉墀。
骊山风雪夜，长杨羽猎时。
一字都不识，饮酒肆顽痴。
武皇升仙去，憔悴被人欺。
读书事已晚，把笔学题诗。
两府始收迹，南宫谬见推。
非才果不容，出守抚茕嫠。
忽逢杨开府，论旧涕俱垂。
坐客何由识，惟有故人知。
陈宣干至晐
项安世（宋代）

十年无事书生病，一日谈兵志士忙。
虏退便收前印绶，秋来仍著战衣裳。
天寒白兆腥风起，月黑黄陂燐火光。
试问蕲州陈大著，几多流血浸沙场。
雪屋
释文珦（宋代）

风落晓空寒，茅檐一尺宽。
乱声依竹密，斜片打窗残。
绝谷炊烟断，开门去路难。
枕书眠只昼，人说似袁安。
戏答
苏辙（宋代）

银瓶泻酒正霜天，玉麈生风夜更寒。
下客不辞投辖饮，好花犹恐隔帘看。
雨后陪周用宾杖策寻天目祖花
郑善夫（明代）

风雨于潜道，藤萝古殿阴。祖花传近代，瑶草寄遐心。

应世吾能赋，探玄女独深。形骸百鍊晚，未免二毛侵。
绝句
释惟茂（宋代）

四面峰峦翠入云，一溪流水漱山根。老僧只恐山移去，日午先教掩寺门。